# Estratègies de millora educativa/Suport escolar

* ACTUACIÓ 03 — Suport escolar
Torneu a la taula Dimensions, estratègies i actuacions.
* Descripció
* Espai tutoritzat col·lectiu on s'ofereixen als usuaris un suport i seguiment en la realització de deures, i un treball d'adquisició d’hàbits d’estudi i de millora de les competències transversals. Poden haver-hi diferents models de gestió: per a les entitats, els voluntaris, la comunitat educativa, el treball entre iguals...
* Persones destinatàries
* En general sol estar adreçat a nens i joves d'entre 10 i 16 anys, sempre centrant-se dins de l'escolarització obligatòria. Sovint hi accedeixen per derivació d'altres serveis, principalment des de serveis socials i del centre educatiu.
* Pel que fa als que són més grans de 16 anys, el reforç sol estar vinculat a la preparació de les proves per lliure per a l’obtenció del GES (graduat en educació secundària), als estudis a l’Institut Obert de Catalunya (IOC) o a l'accés als cicles formatius de grau mitjà (CFGM).
* També hi ha ajuntaments que estan oferint aquest recurs als joves que han estat expulsats del centre educatiu, i els donen suport durant el període de l'expulsió amb la intenció d’orientar-los i treballar de forma complementària el tema d’actituds, hàbits, etc.
* Objectius
* Millorar el rendiment escolar dels usuaris.
* Afavorir l'adquisició de pautes i hàbits adequats per a l'estudi.
* Evitar l'empitjorament i la cronificació de les situacions de risc d'abandonament prematur dels estudis.
* Metodologia
* Consisteix a oferir un espai habilitat a l’equipament juvenil, al centre educatiu o a l'escola d'adults on hi hagi un professional (dinamitzador, educador, professor, etc.) amb la intenció de donar un reforç escolar als alumnes en cas que ho necessitin.
* L'accés al servei pot ser lliure o bé es pot requerir una inscripció prèvia a petició del jove o de la família, o bé s’hi pot accedir per derivació d'altres serveis (centre educatiu, serveis socials, etc.).
* És important que es tinguin en compte tant els horaris dels equipaments com els dels escolars per oferir horaris complementaris i ajustar-se a les necessitats d'estudi dels joves.
* Agents implicats
* Serveis o equipaments de joventut i professionals
* Tècnic o tècnica d'educació
* Educador o educadora social
* Psicopedagog o psicopedagoga del centre educatiu
* Entitats del territori
* El rol de l'àrea de joventut en aquesta actuació
* Lidera i impulsa l’actuació quan aquesta es realitza a l'equipament juvenil o quan el professional que està amb els joves és un professional de joventut.La resta de regidories o serveis municipals (educació i serveis socials principalment) i els centres d'educació i ampes són els que deriven els joves.
* Dinamitza una xarxa de voluntariat quan l’ajuntament no disposa de personal educador per oferir aquest servei.
* Coordina l’actuació amb centres educatius, serveis socials o altres agents implicats.
* Detecta necessitats i fa derivacions a serveis específics per donar resposta a les mancances.
* Bibliografia
* Direcció General de Joventut. «Relat de trobades tècniques de joventut» (PDF) (en català). Polítiques locals de joventut en l’àmbit de l’educació. Departament de Benestar Social i Família. Generalitat de Catalunya, 2015.
* Direcció General de Joventut. «Recull d'experiències de les trobades tècniques de joventut» (PDF) (en català). Polítiques locals de joventut en l'àmbit de l'educació. Departament de Benestar Social i Família. Generalitat de Catalunya, 2014.
* Enllaços externs (experiències i recursos a Catalunya)
* Junts fem deures. Ajuntament de Sils. Veure descripció del projecte, a Recull d’experiències de les trobades tècniques de Joventut. Direcció General de Joventut. [Data de consulta: 1 agost 2016]
* Reforç escolar dins el programa Èxit 1. Ajuntament de Barcelona. [Data de consulta: 1 agost 2016]
* Hi ha altres experiències d'aquesta actuació: Apropa’t als teus somnis, de la Fundació Secretariat Gitano; Reforç escolar de l'Ajuntament de Torelló; ARES, aula de reforç per estudiants de secundària de l'Ajuntament de Lleida, etc. que no disposen d'enllaç.